HRY NA ROZVÍJANIE SOCIÁLNYCH KOMPETENCIÍ ŽIAKOV 1. STUPŇA ZŠ
Doc. Mgr. Elena Lisá, PhD., Výskumný ústav detskej psychológie a patopsychológie, Bratislava

Pracovníci Výskumného ústavu detskej psychológie a patopsychológie zostavili a overili súbor aktivít na stimuláciu sociálnych zručností a kompetencií detí. Tieto aktivity ponúkli verejnosti v publikácii „Hry k rozvoji sociálních kompetencí žáků 1. stupně ZŠ“, ktorá vyšla vo vydavateľstve Portál v Prahe v roku 2010. V prvej časti publikácie nájdete základné informácie o tom, čo sú sociálne kompetencie, ako ich rozvíjať prostredníctvom hier v školských podmienkach a praktické poznámky pre realizovanie aktivít. Ďalej nasledujú samotné hry s  podrobným opisom. Záver tvoria prílohy s pracovnými listami pre žiakov a skúsenosti učiteľov, ktorí program realizovali. 
V ľudskom spoločenstve je ovládanie sociálnych kompetencií veľmi výhodné, a to nielen pre sociálne postavenie jednotlivca v spoločnosti, ale i pre jeho fyzické a mentálne zdravie. Vyššia úroveň sociálnych kompetencií pôsobí napríklad ako preventívny činiteľ pred samotou, či pred zneužívaním návykových látok.
Pri rozvíjaní sociálnych kompetencií je dôležité rozvíjať: 
•	uvedomovanie si svojich emócií a motivácie; 
•	pochopenie emócií iných; 
•	schopnosť komunikovať neverbálne; 
•	pochopenie, že verbálna a neverbálna komunikácia nemusí byť významovo totožná; 
•	zvládanie emócií v strese; 
•	empatiu. 
Významným obdobím pre rozvíjanie sociálnych kompetencií je obdobie školskej dochádzky, kedy sa formujú predpoklady pre úspešný a produktívny osobný i spoločenský život. Tento proces je vhodné začať už u detí v mladšom školskom veku, pre ktoré nie je k dispozícii dostatok vhodných aktivít. Preto sme našu pozornosť zamerali na vytvorenie programu pre túto vekovú kategóriu. 
Aktivity programu je najvýhodnejšie realizovať počas celého školského roku. Hry je vhodné voliť podľa zámeru, celkovej atmosféry v triede a podľa časových a priestorových podmienok. Aktivity, z ktorých si učitelia vyberajú, sú rozdelené do piatich tematických okruhov:
•	Ako sa lepšie dohodnúť: komunikácia, zásady dialógu, aktívne počúvanie druhého, riešenie konfliktov, kooperácia, spolupráca.
•	Ďakujem, prosím, prepáč…: význam slušného správania a zdvorilosti v komunikácii a vo vzťahoch, používanie „čarovných slovíčok“ v každodennej komunikácii, schopnosť ospravedlniť sa a prijať ospravedlnenie. 
•	Čo robiť, keď ma niečo naštve: hnev ako prirodzená reakcia na frustráciu, sociálne (ne)akceptovateľné formy vyjadrenia hnevu a jeho dôsledky, zvládanie impulzívnosti.
•	Mám aj inú možnosť?: ako sa nestať obeťou manipulácie, zneužitia, šikanovania, ako sa vyhnúť ponižovaniu, obrániť sa; skupinové násilie, konformné správanie, prijímanie pomoci, ako povedať „nie“.
•	Aj hry majú svoje pravidlá: pravidlá a normy vo vzťahoch, hrať „fair-play“ v živote, pochopenie rôznorodosti sociálnych rol a pravidiel.
Je pravdepodobné, že v konkrétnej triede sa nebudú vyskytovať všetky typy problémov. Vyučujúci si vyberá aktivity, ktoré najviac vyhovujú potrebám a požiadavkám v daných podmienkach v triede. V prípade, že je vytvorený dostatočný časový priestor, je možné realizovať všetky hry. Hry sú určené pre 3.-4. ročník základnej školy. Odporúčame zapracovať aktivity do obsahu vyučovacích hodín etickej výchovy alebo pre ne vyhradiť osobitný čas, napríklad v rámci triednických hodín alebo krúžku.